CELEX: 52022PC0219
Language: ro
Date: 2022-05-20
Title: Propunere de DECIZIE DE PUNERE ÎN APLICARE A CONSILIULUI de autorizare a Finlandei să aplice o rată redusă de impozitare pentru energia electrică furnizată anumitor pompe de căldură, boilere electrice și pompe de apă bazate pe recirculare, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 20.5.2022
            COM(2022) 219 final
            2022/0159(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de autorizare a Finlandei să aplice o rată redusă de impozitare pentru energia electrică furnizată anumitor pompe de căldură, boilere electrice și pompe de apă bazate pe recirculare, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   („Directiva privind impozitarea energiei”, „DIE” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  Prin scrisoarea din 6 august 2021, urmată de corespondența ulterioară din 4 noiembrie 2021, 26 ianuarie și 16 februarie 2022, autoritățile finlandeze au solicitat autorizarea aplicării unei rate reduse de impozitare pentru energia electrică utilizată pentru alimentarea anumitor pompe de căldură, boilere electrice și pompe de apă bazate pe recirculare. Perioada de valabilitate solicitată este de șase ani, între 1 ianuarie 2022 și 31 decembrie 2027, încadrându-se în intervalul maxim permis de articolul 19 din Directiva privind impozitarea energiei. Obiectivul prezentei propuneri este de a acorda autorizația respectivă, printr-o derogare valabilă pentru o perioadă de șase ani, conform solicitării, până la 31 decembrie 2027. 
               
               
                  Finlanda solicită o autorizație de aplicare a ratei naționale prevăzute pentru utilizarea profesională a energiei electrice în valoare de 0,63 EUR/MWh (rată etichetată ca fiind de „categoria II” în temeiul legislației finlandeze, care acoperă numai anumite sectoare de activitate
                     2
                  ), care depășește rata minimă prevăzută de DIE pentru utilizarea profesională a energiei electrice de 0,5 EUR/MWh
                     3
                  , pentru următoarele: pompele de căldură și boilerele electrice care generează căldură pentru rețeaua de termoficare, pompele de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și pompele de apă bazate pe recirculare din centralele geotermale. În acest context, conform informațiilor furnizate de autoritățile finlandeze, măsura ar trebui să vizeze atât anumite tipuri de utilizare profesională a energiei electrice, cât și anumite tipuri de utilizare privată a acesteia
                     4
                  . Rata națională aplicabilă energiei electrice pentru utilizare privată (rata denumită „categoria I” în conformitate cu normele finlandeze, care acoperă tot ce nu se încadrează în categoria II, inclusiv gospodăriile) este stabilită la 22,53 EUR/MWh, cu mult peste rata minimă corespunzătoare prevăzută în DIE de 1 EUR/MWh
                     5
                  . 
               
               
                  Reducerea urmărește să ofere stimulente pentru introducerea și utilizarea energiei termice generate pe bază de energie electrică (generarea energiei termice se bazează altminteri în mare măsură pe combustibili fosili poluanți sau pe biomasă), precum și să promoveze producția de energie termică fără ardere (ca sursă de energie termică, de exemplu, pompele de căldură pot utiliza, printre altele, temperatura exterioară, energia termică provenită din sol și energia geotermală de la adâncimi mai mari, energia termică generată de apa mării și a lacurilor și de apa reziduală; de asemenea, se pot utiliza ca surse de energie termică diferite surse de căldură reziduală din industrie, din centrele de date și din alte sisteme de răcire) pentru a reduce emisiile și a economisi resursele naturale fosile și regenerabile. 
               
               
                  Rata redusă s-ar aplica pompelor de căldură și boilerelor electrice din rețeaua de termoficare, pompelor de căldură din afara rețelei de termoficare care au o putere termică nominală de cel puțin 0,5 MW și pompelor de apă bazate pe recirculare din centralele geotermale. Potrivit argumentației oferite de Finlanda, impozitarea tuturor pompelor de căldură și boilerelor electrice la rata mai scăzută nu ar fi justificată și bine întemeiată din mai multe motive.
               
               
                  De exemplu, pompele de căldură, cele de dimensiuni mai mici – care nu sunt vizate de măsura solicitată – sunt considerate a fi deja foarte competitive. În plus, aplicarea impozitului pentru energie electrică de categoria II în cazul pompelor de căldură respective ar necesita contorizarea separată a energiei electrice în scopurile în cauză și înregistrarea beneficiarilor. În Finlanda există peste 1,1 milioane de pompe de căldură, deci cantitatea ar fi foarte mare, iar sarcina administrativă ar fi semnificativă pentru diferitele părți.
               
               
                  În schimb, pe baza estimărilor autorităților finlandeze pentru 2022, criteriile alese ar reduce numărul de beneficiari la mai puțin de o sută.
               
               
                  Măsura s-ar aplica beneficiarilor respectivi, care ar plăti cu 2,19 cenți/kWh mai puțin decât rata standard, ceea ce ar duce la cheltuieli fiscale de 10-15 milioane EUR, sub forma unor venituri fiscale mai mici (conform estimărilor pentru 2022).
               
            
            
               •Coerența cu dispozițiile existente în domeniul de politică vizat
            
            
               
                  Dispoziții ale Directivei privind impozitarea energiei
               
               
                  Impozitarea energiei electrice este reglementată prin Directiva privind impozitarea energiei. În special, articolul 10 din directiva menționată și tabelul C din anexa I la aceasta prevăd nivelurile minime de impozitare relevante, diferențiate în funcție de utilizarea profesională și cea privată, stabilite la 0,5 EUR/MWh și, respectiv, la 1 EUR/MWh. 
               
               
                  Articolul 11 din directivă conține, printre altele, definiția „utilizării profesionale” și permite statelor membre să limiteze domeniul de aplicare a ratelor reduse de impozitare la utilizarea profesională. 
               
               
                  Finlanda a limitat domeniul de aplicare a ratei mai scăzute de impozitare pentru energia electrică utilizată în scopuri profesionale, și anume rata de categoria II de 0,63 EUR/MWh, la anumite sectoare de activitate, și anume sectoarele industrial, agricol, minier și al centrelor de date. 
               
               
                  Alte tipuri de consum de energie electrică, cum ar fi energia electrică utilizată de gospodării, se încadrează în categoria de impozitare I, stabilită la 22,53 EUR/MWh.
               
               
                  Rata redusă de impozitare pentru energia electrică propusă, de 0,63 EUR/MWh, ar viza pompele de căldură și boilerele electrice care generează energie termică pentru rețeaua de termoficare; pompele de căldură cu o putere termică nominală de cel puțin 0,5 MW care nu sunt conectate la rețeaua de termoficare și pompele de apă bazate pe recirculare din centralele geotermale ar avea dreptul la un impozit mai mic pentru energia electrică. 
               
            
         
         
            
               
                  Din motive de aplicare consecventă și uniformă și de punere în practică, rata mai scăzută de impozitare pentru energia electrică s-ar aplica nu numai anumitor tipuri de utilizare profesională, ci și anumitor tipuri specifice de utilizare privată, care ar trebui să fie supuse nivelului mai ridicat de impozitare aferent ratei de categoria I din Finlanda, de 22,53 EUR/MWh. În acest sens, pentru a-și motiva în continuare cererea, autoritățile finlandeze au subliniat, de asemenea, că articolul 15 alineatul (1) litera (h) din directivă permite statelor membre să aplice o scutire în nivelul de impozitare pentru energia electrică utilizată de gospodării, în timp ce în țara lor impozitarea energiei electrice pentru gospodării ar rămâne la un nivel foarte ridicat
                     6
                   (categoria I a ratelor de impozitare finlandeze este stabilită la 22,53 EUR/MWh, cu mult peste nivelul minim al UE). Cu toate acestea, rata de impozitare națională solicitată ar depăși nivelul minim de impozitare pentru utilizarea profesională prevăzut de DIE.
               
               
                   
               
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Posibilitatea de a introduce o facilitate fiscală (o rată redusă a impozitului pentru energie electrică) pentru energia electrică furnizată pompelor de căldură, boilerelor electrice și pompelor de apă bazate pe recirculare care îndeplinesc anumite condiții poate fi avută în vedere în temeiul articolului 19 din Directiva privind impozitarea energiei, întrucât scopul său este de a permite statului membru solicitant să introducă o altă reducere din motive de politică specifice. Sprijinirea electrificării sectorului încălzirii pentru utilizarea finală și promovarea producției de energie termică fără ardere pentru a reduce emisiile și a economisi resursele naturale fosile și regenerabile pot fi considerate motive de politică specifice. Obiectivul Finlandei este de a deveni neutră din punct de vedere climatic până în 2035. Măsura solicitată ar favoriza realizarea acestui obiectiv.
               
               
                  Finlanda a solicitat ca măsura să fie aplicabilă timp de șase ani (începând cu 1 ianuarie 2022), perioada maximă permisă de articolul 19 alineatul (2) din directivă. În principiu, perioada de aplicare a derogării ar trebui să fie suficient de lungă pentru a încuraja investițiile în soluțiile specifice de încălzire pe bază de energie electrică. Această perioadă va oferi securitatea juridică maximă posibilă pentru investițiile relevante.
               
            
            
               Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea actuală a Directivei privind impozitarea energiei și posibila adoptare de către Consiliu a unui act juridic bazat pe propunerea Comisiei de reformare a Directivei privind impozitarea energiei
                  7
               .
            
            
            
               În aceste condiții, deși pare oportun să se acorde autorizația pentru perioada solicitată, este necesar ca valabilitatea derogării să fie condiționată de începerea aplicării dispozițiilor generale din acest domeniu, înainte de 31 decembrie 2027. 
            
            
            
               
                  Norme în materie de ajutoare de stat
               
               
                  Rata redusă de impozitare avută în vedere, de 0,63 EUR/MWh, depășește nivelul minim de impozitare a energiei electrice pentru utilizare profesională la nivelul UE în temeiul articolului 10 din Directiva 2003/96/CE și al tabelului C din anexa I la aceasta.
               
               
                  Măsura poate constitui un ajutor de stat în conformitate cu articolul 107 alineatul (1) din TFUE. Dat fiind faptul că rata redusă se situează peste nivelul minim din UE, măsura ar fi reglementată de articolul 44 din Regulamentul (UE) nr. 651/2014 (Regulamentul general de exceptare pe categorii de ajutoare)
                     8
                  . La expirarea perioadei de valabilitate a Regulamentului general de exceptare pe categorii de ajutoare, la 31 decembrie 2023, ajutorul rămâne scutit pe parcursul unei perioade de ajustare de șase luni [a se vedea articolul 58 alineatul (4) din Regulamentul general de exceptare pe categorii de ajutoare]. Decizia nu aduce atingere normelor aplicabile în materie de ajutoare de stat în perioada de derogare. 
               
            
            
               •Coerența cu alte politici ale Uniunii
            
            
               
                  Politica privind mediul și schimbările climatice
               
               
                  Măsura solicitată are scopul de a promova producția de energie termică fără ardere pentru a reduce emisiile și a economisi resursele naturale fosile și regenerabile. Articolul 13 din Directiva 2008/50/CE privind calitatea aerului înconjurător
                     9
                   impune statelor membre să se asigure că nivelurile mai multor poluanți atmosferici sunt menținute sub valorile-limită, valorile-țintă și alte standarde de calitate stabilite în directivă.  
               
               
                  În plus, mixul de energie electrică specific al Finlandei este format în principal din energie electrică din surse regenerabile (47 %) și de origine nucleară (35 %)
                     10
                  , ambele având emisii de dioxid de carbon scăzute sau egale cu zero. Prin urmare, se preconizează că un grad și mai mare de electrificare a aplicațiilor de încălzire la scară largă va produce beneficii semnificative pentru mediu și climă.
               
               
                  Prin urmare, măsura este compatibilă cu politicile UE în domeniul mediului și al energiei, în special cu Pactul verde european, cu pachetul legislativ „Pregătiți pentru 55”, care promovează electrificarea, și cu agenda de decarbonizare pe termen lung pentru 2050, în care electrificarea joacă un rol central.
               
               
                  Politica energetică
               
               
                  Măsura ar contribui la realizarea ambițiilor Pactului verde european, în special în contextul Strategiei UE pentru integrarea sistemului energetic
                     11
                  .
               
            
         
         
            
               
                  Strategia UE pentru integrarea sistemului energetic furnizează cadrul pentru tranziția către o energie verde. Modelul actual, în care consumul de energie în sectoarele transporturilor, industrial, al gazelor și al clădirilor se desfășoară într-un mod „compartimentat” – fiecare având lanțuri valorice, norme, infrastructură, planificare și operațiuni separate – nu poate asigura neutralitatea climatică până în 2050 într-un mod eficient din punctul de vedere al costurilor. Măsura solicitată ar favoriza integrarea sectorului încălzirii pentru utilizarea finală în alte sectoare de utilizare finală. În conformitate cu strategia menționată, măsura solicitată ar reduce, de asemenea, costurile soluțiilor inovatoare care trebuie integrate în sistemul energetic al UE. Măsura solicitată ar contribui în mod direct la doi dintre cei trei piloni ai Strategiei UE pentru integrarea sistemului energetic. 
               
               
                  În primul rând, un sistem energetic mai „circular”, axat pe eficiența energetică. Strategia identifică acțiuni concrete pentru punerea în practică a principiului „eficiența energetică înainte de toate” și pentru utilizarea mai eficientă a surselor locale de energie în clădiri sau comunități. Există un mare potențial de reutilizare a căldurii reziduale din zonele industriale, din centrele de date sau din alte surse, precum și a energiei produse din deșeuri biologice sau din stațiile de epurare a apelor uzate. Măsura solicitată de Finlanda urmărește să sprijine, printre altele, utilizarea căldurii reziduale din surse enumerate în mod explicit în strategie.
               
               
                  În al doilea rând, o mai mare electrificare directă a sectoarelor de utilizare finală. Întrucât sectorul energiei electrice are cea mai mare pondere de energie din surse regenerabile, energia electrică ar trebui utilizată din ce în ce mai mult acolo unde este posibil, de exemplu pentru pompele de căldură din clădiri. Măsura solicitată de Finlanda vizează sprijinirea aplicațiilor alimentate cu energie electrică, în conformitate cu strategia.
               
               
                  Această măsură ar favoriza integrarea sistemului energetic, întrucât rețelele de termoficare oferă mai multă flexibilitate și o mai mare capacitate de stocare a energiei electrice sub formă de energie termică în comparație cu soluțiile separate de încălzire a clădirilor. Finlanda dispune deja de o infrastructură de termoficare bine dezvoltată, care poate servi acestui scop.
               
               
                  Derogarea solicitată pentru utilizarea unei rate de impozitare mai scăzute s-ar aplica, printre altele, și anumitor boilere electrice. O astfel de reducere poate contribui, de asemenea, la integrarea sistemului energetic și la integrarea în sistem a energiei electrice din surse regenerabile. Boilerele electrice pot fi utilizate pentru producerea energiei termice în cadrul rețelelor de termoficare, în special în perioadele în care există un surplus de energie electrică și prețul energiei electrice este scăzut. Acest lucru permite, de exemplu, utilizarea energiei eoliene pentru producția centralizată de energie termică. Costurile mici de investiții aferente boilerelor electrice permit obținerea profitabilității în doar câteva ore de funcționare și există posibilitatea ca producția de energie termică să aibă loc doar atunci când există un surplus energie electrică. Acest lucru poate contribui la menținerea stabilității sistemului de energie electrică. Impactul impozitării energiei electrice asupra costului de producție a energiei termice este în prezent semnificativ și, astfel cum s-a menționat anterior, ar putea fi un moment oportun pentru utilizarea acestor aparate. Boilerele electrice pot fi combinate cu capacitatea de stocare a energiei termice, care permite stocarea excesului de energie electrică sub formă de energie termică.
               
               
                  Măsura solicitată de Finlanda este, de asemenea, în conformitate cu Strategia UE pentru încălzire și răcire
                     12
                  , care reamintește beneficiile înlocuirii soluțiilor de încălzire bazate pe combustibili fosili cu pompe de căldură și cu utilizarea căldurii reziduale. Conform strategiei, pompele de căldură pot transforma o unitate de energie electrică în trei sau mai multe unități de încălzire sau răcire.
               
               
                  Beneficiile menționate mai sus sunt, de asemenea, evidențiate în contextul Directivei UE privind eficiența energetică și, în special, de Recomandarea Comisiei privind conținutul evaluării cuprinzătoare a potențialului de încălzire și răcire eficientă în conformitate cu articolul 14 din Directiva 2012/27/UE
                     13
                   (Directiva privind eficiența energetică). 
               
               
               
                  Piața internă și concurența loială
               
               
                  Măsura ar fi disponibilă tuturor operatorilor din UE, fără discriminare. Rata redusă s-ar aplica tuturor producătorilor de energie termică ce utilizează pompe de căldură și boilere electrice care generează energie termică pentru rețeaua de termoficare, pompe de căldură cu o putere termică nominală de cel puțin 0,5 MW utilizate în afara rețelei de termoficare, precum și pompe de apă bazate pe recirculare din centralele geotermale.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritatea (în cazul competențelor neexclusive) 
            
            
               
                  Domeniul fiscalității indirecte, reglementat de articolul 113 din TFUE, nu ține, în sine, de competența exclusivă a Uniunii Europene în sensul articolului 3 din TFUE.
               
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate pentru verificarea conformității cu principiul subsidiarității.
               
            
            
               •Proporționalitatea
            
            
               
                  Propunerea respectă principiul proporționalității. Reducerea fiscală nu depășește ceea ce este necesar pentru atingerea obiectivului urmărit.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
         
         
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Finlanda și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               Prezenta propunere se referă la acordarea unei autorizații unui stat membru, la cererea acestuia, și nu necesită efectuarea unei evaluări a impactului.
            
            
               În întreaga UE, sectorul încălzirii pentru utilizarea finală se bazează, în general, pe arderea combustibililor fosili. Conform datelor Eurostat (NRG_BAL_PEH), 70 % din energia termică derivată este produsă din combustibili fosili. Printre altele, pompele de căldură reprezintă alternative pe bază de energie electrică la generarea de energie termică pe bază de combustibili fosili. Dat fiind faptul că mixul de energie electric specific al Finlandei este format în principal din energie electrică din surse regenerabile (47 %) și de origine nucleară (35 %), ambele având emisii de dioxid de carbon scăzute sau egale cu zero, se preconizează că un grad și mai mare de electrificare a aplicațiilor de încălzire la scară largă va produce beneficii semnificative pentru mediu. În plus, aceste beneficii pot contribui la realizarea obiectivelor Uniunii în materie de mediu și climă.
            
            
               În ceea ce privește în special pompele de căldură și termoficarea, potrivit unui studiu comandat de guvernul finlandez, în 2020, în Finlanda, 11 % din totalul producției centralizate de energie termică s-a bazat pe surse de căldură reziduală. Se estimează că potențialul excesului neutilizat de energie termică și al căldurii reziduale neutilizate este semnificativ, dar utilizarea diferitelor fluxuri de energie termică în producția centralizată de energie termică este adesea dificilă, iar fezabilitatea și profitabilitatea utilizării căldurii reziduale variază considerabil. Costul în materie de energie electrică al pompelor de căldură este un factor central care afectează profitabilitatea investițiilor în pompele de căldură și a utilizării acestora. Având în vedere nivelul actual de impozitare a energiei electrice în Finlanda, ponderea impozitului pentru energie electrică reprezintă o parte semnificativă din costul total al energiei electrice. Pe baza studiilor de caz analizate, efectul impozitării energiei electrice asupra costurilor este de aproximativ 10-20 % din costurile totale ale unei pompe de căldură, în cazul în care se iau în considerare atât costurile de funcționare, cât și costurile  investiției. Dacă pompele de căldură utilizate în producția centralizată de energie termică ar fi transferate în categoria II, cu o impozitare mai scăzută a energiei electrice, astfel cum a solicitat Finlanda, s-ar reduce în mod semnificativ costul mediu de producție al diferitelor soluții bazate pe pompe de căldură. Este probabil ca acest lucru să sporească interesul de a investi în pompele de căldură. În prezent, soluțiile de producere a energiei termice bazate pe utilizarea de combustibili, în special biomasa locală, sunt, de regulă, mai eficiente din punctul de vedere al costurilor decât soluțiile bazate pe pompe de căldură. Având în vedere faptul că Finlanda reduce gradul de utilizare a combustibililor fosili și a turbei, acest lucru ar conduce la o creștere rapidă a gradului de utilizare a biomasei în producția centralizată de energie termică. Sporirea gradului de utilizare a căldurii reziduale și a diferitelor soluții bazate pe pompe de căldură ar putea reduce creșterea utilizării biomasei.
            
            
               Studiul subliniază, de asemenea, că utilizarea căldurii reziduale implică adesea incertitudini în ceea ce privește securitatea aprovizionării cu energie termică, riscuri potențiale de contraparte și riscuri legate de costurile de investiții și de disponibilitatea energiei termice. În plus, unele tehnologii, precum producția de energie geotermală, se află încă în faza-pilot. Reducerea impozitului pe energia electrică în cazul pompelor de căldură ar îmbunătăți competitivitatea acestora în comparație cu alte tehnologii de producere a energiei termice și ar putea compensa parțial alte riscuri și incertitudini legate de investițiile în pompele de căldură.
            
            
               În cele din urmă, conform observațiilor autorităților finlandeze, măsura implică aspecte care sunt dificil de pus în aplicare din punct de vedere tehnic. Măsura trebuie pusă în aplicare într-un mod bine direcționat, neutru și echitabil. Conform estimărilor autorităților finlandeze, se preconizează cheltuieli bugetare cuprinse între 10 și 15 milioane EUR în 2022.
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Finlanda și se referă doar la acest stat membru.
               
            
            
               •Drepturile fundamentale
            
            
               
                  Măsura nu privește drepturile fundamentale.
               
            
            
               4.IMPLICAȚIILE BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii.
               
            
            
               5.ALTE ELEMENTE
            
         
         
            
               •Planuri de punere în aplicare și modalități de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la autorizarea unei reduceri fiscale pentru un singur stat membru, la cererea acestuia. Autorizația este acordată pentru o perioadă limitată. Rata de impozitare aplicabilă ar depăși nivelul minim de impozitare a energiei electrice pentru utilizare profesională stabilit prin Directiva privind impozitarea energiei. Prin urmare, aceasta ar respecta nivelul minim stabilit de directivă pentru utilizarea profesională. Măsura poate fi evaluată în cazul unei cereri de reînnoire după expirarea perioadei de valabilitate acordate inițial.
               
            
            
               •Documente explicative (pentru directive)
            
            
               
                  Propunerea nu necesită documente explicative privind transpunerea. 
               
            
            
               •Explicații detaliate cu privire la dispozițiile specifice ale propunerii
            
            
               
                  Articolul 1 prevede că Finlandei i se va permite să aplice o rată redusă de impozitare în cazul energiei electrice furnizate pentru următoarele aplicații: pompele de căldură și boilerele electrice care generează căldură pentru rețeaua de termoficare, pompele de căldură cu o putere termică nominală de cel puțin 0,5 MW din afara rețelei de termoficare, precum și pompele de apă bazate pe recirculare din centralele geotermale. Rata de impozitare nu trebuie să fie mai mică de 0,50 EUR/MWh, adică nivelul minim de impozitare a energiei electrice pentru utilizare profesională prevăzut de directivă. 
               
               
                  Articolul 2 prevede că autorizația solicitată se acordă începând cu 1 ianuarie 2022 până la 31 decembrie 2027, aceasta fiind perioada maximă permisă de directivă.
               
            
            
               2022/0159 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Finlandei să aplice o rată redusă de impozitare pentru energia electrică furnizată anumitor pompe de căldură, boilere electrice și pompe de apă bazate pe recirculare, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               Având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  14
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea din 6 august 2021, Finlanda a solicitat autorizarea aplicării unei rate reduse de impozitare pentru energia electrică furnizată pompelor de căldură și boilerelor electrice care generează căldură pentru rețeaua de termoficare, pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și pompelor de apă bazate pe recirculare din centralele geotermale, în conformitate cu articolul 19 din Directiva 2003/96/CE.  Autoritățile finlandeze au furnizat informații și precizări suplimentare în sprijinul cererii la 4 noiembrie 2021, la 26 ianuarie 2022 și la 16 februarie 2022.
            
            
               (2)Prin intermediul ratei reduse avute în vedere, Finlanda vizează sporirea electrificării sectorului încălzirii pentru utilizarea finală și promovarea producției de energie termică fără ardere pentru a reduce emisiile. Se preconizează că sporirea gradului de utilizare a instalațiilor de încălzire alimentate cu energie electrică va produce beneficii pentru mediu și climă. 
            
            
               (3)Autorizarea Finlandei în vederea aplicării unei rate reduse de impozitare pentru energia electrică furnizată pompelor de căldură și boilerelor electrice care generează căldură pentru rețeaua de termoficare, pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și pompelor de apă bazate pe recirculare din centralele geotermale nu depășește ceea ce este necesar pentru sporirea electrificării sectorului încălzirii pentru utilizarea finală. Instalațiile de încălzire de acest tip promovează tranziția verde și reduc gradul de utilizare a energiei termice produse pe baza arderii combustibililor. Aceste instalații încă nu sunt competitive pe piață, iar măsura limitează sarcina administrativă. Prin urmare, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.  
            
            
               (4)Fiecare autorizație acordată în temeiul articolului 19 alineatul (2) din Directiva 2003/96/CE trebuie să fie strict limitată în timp. Pentru a se asigura că perioada de autorizare este suficient de lungă pentru a nu descuraja operatorii economici relevanți să facă investițiile necesare, este oportun să se acorde autorizația de la 1 ianuarie 2022 până la 31 decembrie 2027. Cu toate acestea, pentru a nu aduce atingere evoluțiilor viitoare ale cadrului juridic existent, este necesar să se prevadă că, în cazul în care Consiliul, hotărând în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, introduce un sistem general modificat de impozitare a produselor energetice și a energiei electrice cu care prezenta autorizație nu ar fi compatibilă, această autorizație încetează să se aplice la data la care devin aplicabile respectivele norme generale.
            
         
         
            
               (5)Pentru a permite operatorilor instalațiilor să continue promovarea pompelor de căldură și a boilerelor electrice care generează căldură pentru rețeaua de termoficare, a pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și a pompelor de apă bazate pe recirculare din centralele geotermale, ar trebui să se garanteze faptul că Finlanda poate aplica reducerea fiscală, astfel cum s-a solicitat, începând cu 1 ianuarie 2022.
            
            
               (6)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Cu condiția respectării nivelului minim de impozitare menționat la articolul 10 din Directiva 2003/96/CE, astfel cum este stabilit pentru utilizarea profesională în conformitate cu tabelul C din anexa I la directiva respectivă, Finlanda este autorizată să aplice o rată redusă de impozitare pentru energia electrică furnizată pentru oricare dintre următoarele:
            
            
               (a) pompele de căldură și boilerele electrice care generează energie termică pentru rețeaua de termoficare;
            
            
               (b) pompele de căldură cu o putere termică nominală de cel puțin 0,5 MW care nu sunt conectate la rețeaua de termoficare;
            
            
               (c) pompele de apă bazate pe recirculare din centralele geotermale.
            
            
               Articolul 2
            
            
               Prezenta decizie se aplică de la 1 ianuarie 2022 până la 31 decembrie 2027.
            
            
               Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, introduce un sistem general modificat de impozitare a produselor energetice și a energiei electrice cu care autorizația acordată la articolul 1 din prezenta decizie nu ar fi compatibilă, prezenta decizie încetează să se aplice de la data la care devin aplicabile respectivele norme generale.
            
            
            
               Articolul 3
            
            
               Prezenta decizie se adresează Republicii Finlanda.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51-70.
               
               
                  
                     (2)
                  
                        Autoritățile finlandeze au explicat că rata de impozitare mai scăzută („categoria II”) pentru energia electrică utilizată în scopuri profesionale se aplică unor sectoare precum sectoarele industrial, agricol, minier și al centrelor de date. 
               
               
                  
                     (3)
                  
                        Articolul 10 alineatul (1) din directivă și tabelul C din anexa I la aceasta.
               
               
                  
                     (4)
                  
                        În acest sens, autoritățile finlandeze au subliniat, de exemplu, că, deși o societate cooperativă de locuințe poate gestiona ea însăși pompa de căldură, este posibil ca aceeași societate cooperativă de locuințe să poată achiziționa serviciul aferent pompei de căldură de la o societate din domeniul energetic; din punctul de vedere al obiectivului măsurii, nu ar fi justificat ca tratamentul fiscal să fie diferit în aceste situații pe baza faptului că operatorul este o societate cooperativă de locuințe sau o societate din domeniul energetic. În plus, lanțurile fizice de aprovizionare cu energie electrică din cadrul unei proprietăți sunt adesea foarte complexe, deoarece există diferiți actori în aceeași clădire (cu o singură conexiune electrică) – de multe ori, în aceeași clădire se află și apartamente rezidențiale și spații comerciale. Prin urmare, în anumite situații, ar fi imposibilă separarea spațiilor comerciale de cele locative în cadrul rețelei imobiliare în vederea aplicării unei reduceri fiscale. În cele din urmă, autoritățile finlandeze au subliniat că o societate cooperativă de locuințe poate vinde energia termică pe care o generează înapoi către rețeaua de termoficare și, în acest caz, o societate cooperativă de locuințe poate avea, de asemenea, un caracter comercial.   
               
               
                  
                     (5)
                  
                        Articolul 10 alineatul (1) din directivă și tabelul C din anexa I la aceasta.
               
               
                  
                     (6)
                  
                        Aceleași autorități au observat că, în țara lor, aproximativ jumătate din energia electrică consumată se încadrează în categoria I, cu impozite mai mari, iar gospodăriile reprezintă puțin peste jumătate din ponderea acestei categorii de impozitare. Modificarea propusă a ratei de impozitare ar viza, pe de altă parte, aproximativ 1 % din baza totală de impozitare a energiei electrice din Finlanda.
               
               
                  
                     (7)
                  
                        Propunere de Directivă a Consiliului privind restructurarea cadrului Uniunii de impozitare a produselor energetice și a energiei electrice (reformare), 14.7.2021, COM(2021) 563 final, 2021/0213 (CNS). În contextul pachetului legislativ „Pregătiți pentru 55”, propunerea vizează, printre altele, promovarea electrificării și a utilizării unor surse de energie mai durabile; în plus, aceasta menține posibilitatea actuală ca statele membre să solicite derogări.
               
               
                  
                     (8)
                  
                        Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (9)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (10)
                  
                        Comisia Europeană: „Energy statistical country datasheets” (Fișe de date statistice în domeniul energiei pentru fiecare țară).
               
               
                  
                     (11)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Consolidarea unei economii neutre climatic: o strategie a UE pentru integrarea sistemului energetic [COM(2020) 299 final, 8.7.2020].
               
               
                  
                     (12)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor:  O strategie a UE pentru încălzire și răcire (COM/2016/051 final, 16.2.2016).
               
               
                  
                     (13)
                  
                        Recomandarea (UE) 2019/1659 a Comisiei din 25 septembrie 2019 privind conținutul evaluării cuprinzătoare a potențialului de încălzire și răcire eficientă în conformitate cu articolul 14 din Directiva 2012/27/UE.
               
               
                  
                     (14)
                  
                        JO L 283, 31.10.2003, p. 51.